Mr D lewer nou medisyne pleks van kitskos af | Netwerk24
Deur Nellie Brand-Jonker 08 April 2020 11:42
Hoewel jy nie kitskos kan bestel nie, sal jy darem nou jou medisyne van Checkers se apteke deur Mr D afgelewer kan kry.
Só bestel jy op Mr D Food. Foto: Verskaf
Die bestellings sal aanvanklik net by 55 van die 90 Checkers-supermarkte met MediRite-apteke geplaas kan word.
Klante wat wil bestel, kan die volgende stappe volg:
1. Laai die app vir Mr D van Apple se app-winkel af of Google Play-winkel en tik jou adres in om te kyk of jy binne die afleweringsgebied val.
2. Skakel jou naaste MediRite-apteek en plaas 'n bestelling.
3. Lig jou apteker in dat jy dit per Mr D wil laat aflewer.
4. Betaal per EFT (vir uitgawes wat nie deur jou mediese fonds gedek word nie) deur die verwysingsnommer te gebruik wat jou apteker verskaf. Stuur die betalingsbewys aan.
5. Gaan na die Mr D-app, kies die skakel "MediRite order for delivery", verskaf jou bestellingsnommer en plaas die bestelling.
5. Volg die aflewering op die app.
Die aflewering van medisyne is een van verskeie kreatiewe inisiatiewe wat die Shoprite-groep begin het om te verseker dat sy klante gedurende die tyd van die inperking toegang tot noodsaaklike produkte en dienste het.
"Om medisyne te kry by klante wat nie hul huise kan verlaat nie, is een van die baie oplossings wat ons nou aanbied," het Joseph Brönn, adjunk- uitvoerende hoof van die groep, gesê.
Besoek die MediRite-webtuiste om die kontak-besonderhede van jou naaste apteek te kry.
Meer oor: Mr D Food | Medi-Rite | Checkers | Takealot | Covid-19 | Staat Van Inperking | Medisyne | Kosaflewering | Inperking | E-Handel | Aflewering | Koronavirus